Ο ανιψιός μου ο Μανώλης

Ο ανιψιός μου ο Μανώλης είναι ασπρόμαυρη ελληνική κωμική ταινία του 1963 σε σκηνοθεσία Απόστολου Τεγόπουλου, με το σενάριο του Λάκη Μιχαηλίδη να είναι βασισμένο στο ομώνυμο θεατρικό έργο που έγραψε ο Γιώργος Κατσαμπής.

Η υπόθεση επικεντρώνεται σε δυο συνωνόματα ξαδέρφια, ο ένας από την Αμαλιάδα και ο άλλος από την Αμερική που και οι δύο επισκέπτονται ταυτόχρονα τον θείο τους στην Αθήνα, καθένας για δικούς του προσωπικούς λόγους.

Πρωταγωνιστούν οι Κώστας Χατζηχρήστος, Νίκος Ρίζος, Βασίλης Αυλωνίτης και Γεωργία Βασιλειάδου.

 Πλοκή 
Στο σπίτι του Αριστείδη Παπακάτσικα γίνονται προετοιμασίες για να υποδεχθούν τον ανιψιό του Μανώλη από την Αμερική μετά από τηλεγράφημα που τους έστειλε, και τον οποίο προορίζουν για γαμπρό για την μεγάλη κόρη τους, την Ιουλία.

Την ίδια μέρα όμως έρχεται στην Αθήνα και ο άλλος του ο ανιψιός ο Μανώλης από την Αμαλιάδα, ο οποίος θέλει να ζητήσει 30 λίρες από τον θείο του προκειμένου να παντρέψει την αδελφή του Μαρία. 

Στο σπίτι του Αριστείδη θα φθάσει πρώτος ο Μανώλης από την Αμαλιάδα όπου θα γίνει δεκτός με ενθουσιασμό, καθώς η οικογένεια θα τον μπερδέψει με τον Αμερικανό ξαδέρφο του. Αυτό θα έχει σαν αποτέλεσμα να προκαλέσει μια αμηχανία στον Μανώλη, ο οποίος όμως θα προσαρμοστεί γρήγορα, μην έχοντας άλλη επιλογή.

Λίγο αργότερα θα φτάσει στο σπίτι του Αριστείδη και ο Μανώλης εξ Αμερικής, όπου θα τον υποδεχτεί ο φουκαράς ο Μανώλης. Βλέποντας ότι θα τον διώξουν με τις κλωτσιές από τον σπίτι μόλις μάθουν ότι πρόκειται για τον φτωχό ανιψιό του Αριστείδη, ο Μανώλης αποφασίζει να μιλήσει στον ξαδέρφο για την υποδοχή που του έκαναν. 

Καθώς ο Μανώλης εξ Αμερικής 
συνειδητοποιεί ότι ο θείος τους ενδιαφέρεται μόνο για τα χρήματα αποφασίζει να βοηθήσει τον ξαδέρφο του οικονομικά με τον όρο όμως να αλλάξουν ρόλους, προκειμένου να διαπιστώσει αν η κόρη του Αριστείδη, Ιουλία θέλει να τον παντρευτεί για τα λεφτά του και μόνο.

Έτσι ο Μανώλης από την Αμαλιάδα θα γίνει ο πάμπλουτος ανιψιός και ο ξάδερφος του θα γίνει το φτωχαδάκι που η οικογένεια του Αριστείδη θα τον αντιμετωπίζει με δυσαρέσκεια. 

Τα πράγματα θα γίνουν ακόμα περίπλοκα όταν στην Αθήνα θα φτάσει η αδερφή του Μανώλη από την Αμαλιάδα. Έχοντας συγκεντρωθεί όλη η οικογένεια του Αριστείδη, ο Μανώλης εξ Αμερικής θα αποκαλύψει την αλήθεια με απρόοπτες εξελίξεις να λαμβάνουν χώρα.

 Διανομή ρόλων 

Κώστας Χατζηχρήστος -  Μανώλης Μαραμένος
Νίκος Ρίζος -  Μανώλης Καρλέτσος
Βασίλης Αυλωνίτης -  Αριστείδης Παπακάτσικας
Γεωργία Βασιλειάδου - Ασπασία Παπακάτσικα
Πόπη Λάζου - Ιουλία, κόρη του Αριστείδη
Νέλλη Παππά - Νίνα, κόρη του Αριστείδη
Τάσος Γιαννόπουλος - Σταμάτης, οικονόμος του Παπακάτσικα
Σπεράντζα Βρανά - Νανά, φίλη του Μενέλαου
Νίκος Φέρμας - Μενέλαος, συνέταιρος του Αριστείδη
Ράλλης Αγγελίδης - συνεπιβάτης του Μανώλη εξ Αμερικής
Γιώργος Βελέντζας - Κώτσος, ρεσεψιονίστ ξενοδοχείου
Μαργαρίτα Αθανασίου, Μαριάνθη Μαραμένου, αδελφή του Μανώλη
Θάνος Μαρτίνος - Φαίδων

 Κυκλοφορία 
Η ταινία έκανε πρεμιέρα στις 14 Οκτωβρίου 1963 στους κινηματογράφους Άστορ και Αβέρωφ της Αθήνας καθώς και στο Ολύμπιον του Πειραιά και Ρεξ της Πάτρας.

 Υποδοχή 
 Κριτικές 
Η ταινία έλαβε μεικτές κριτικές. Η εφημερίδα Έθνος, στην κριτική της το 1963 ανέφερε χαρακτηριστικά πως  δεν είναι τίποτε βέβαια το ιδιαίτερο ως πλοκή, αλλά εν πάσει περιπτώση πρόκειται για μια κωμωδία που προσελκύει και προσφέρει άφθονο γέλιο στον θεατή, που πηγαίνει να δει μια ταινία για να διασκεδάσει.

 Παραπομπές 

 Εξωτερικοί σύνδεσμοι 




Κατηγορία:Ταινίες του 1963
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές ασπρόμαυρες ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες σε σκηνοθεσία Απόστολου Τεγόπουλου
Κατηγορία:Ταινίες σε σενάριο Λάκη Μιχαηλίδη
Κατηγορία:Ταινίες με μουσική σύνθεση Κώστα Καπνίση